GiliGold/VAD_KnessetCorpus huggingface dataset:
משה גפני: אם, חס וחלילה, לא, נקיים על זה דיון, ושם כבר יהיה דיון ארוך יותר.
טמיר כהן: זו פנייה שלא הוגשה והוגשה עליה רביזיה.
אורי אריאל: מה זאת הפנייה הזאת?
אורי אריאל: מישהו יכול להסביר לנו?
משה גפני: לשכת הפרסום הממשלתית.
משה גפני: עכשיו נזכרתי.
משה גפני: זה היה בדיון בשבוע שעבר, הסבירו את זה, הצבענו והאופוזיציה הפילה את זה.
אמנון כהן: היה להם רוב.
משה גפני: ביקש חבר הכנסת מילר רביזיה ואני מבקש להצביע על הרביזיה.
משה גפני: זה אומר שאנחנו מחזירים את זה לדיון כדי לאשר.
משה גפני: זה בסדר, אתה יכול להצביע נגד.
משה גפני: אנחנו מצביעים על הרביזיה של חבר הכנסת מילר.
משה גפני: נגד - 2
משה גפני: אנחנו מצביעים על הבקשה.
אורי אריאל: שלושה נגד.
משה גפני: הרביזיה אושרה ואני אצביע על הפנייה הזאת מאוחר יותר.
משה גפני: אני מבקש להביא עוד מישהו מהקואליציה.
אורי אריאל: מכובדי, אמרת שמצביעים.
אורי אריאל: אנחנו באמצע ההצבעה.
משה גפני: היות וחבר הכנסת אורי אריאל מדבר ברצינות תהומית, אני מבקש להשיב.
אורי אריאל: אני מבקש שבינתיים העוזרים יגייסו חברים.
ציון פיניאן: אני משתף פעולה בדברים אחרים אבל לא בשטויות האלה.
ציון פיניאן: זה לא רציני.
משה גפני: רבותיי, בשבוע שעבר הייתה הצבעה והבקשה של הממשלה נפלה.
משה גפני: חבר הכנסת אלכס מילר הגיש בקשה לרביזיה כדי לדון מחדש.
משה גפני: הצבענו על בקשתו לרביזיה והחלטנו שאנחנו נדון על זה בנפרד.
משה גפני: הסמכות של יושב ראש הוועדה היא להחליט מתי נדון.
משה גפני: אין לו סמכות לגייס רוב, אין לו קול עודף אבל יש לו סמכות להחליט מתי יתקיים הדיון.
אורי אריאל: הרב גפני, כמה זמן אתה צריך?
משה גפני: תעשו לי טובה, תגידו לי מה האופוזיציה רוצה להפיל ואני לא אצביע.
מגלי והבה: הכל.
אורי אריאל: התשובה היא הכל ויש לנו רוב.
משה גפני: אתם הולכים להצביע נגד?
אורי אריאל: כן, על הכל.
משה גפני: פניות מספר 514 עד 516
יעקב ברקאי: העברת התקציב ממשרד ראש הממשלה למשרד התעשייה והמסחר היא חלק מתוכנית הצפון לפי החלטת ממשלה מ-2006.
יעקב ברקאי: החלקים עדיין עוברים למשרדים הרלוונטיים בהתאם לביצוע.
אורי אריאל: איזה חלקים?
יעקב ברקאי: החלקים המימוניים של התוכנית מ-2006 ו-2007 עוברים למשרדים הרלוונטיים בהתאם לביצוע המימוני.
אורי אריאל: איזו תוכנית?
יעקב ברקאי: תוכנית הצפון.
יעקב ברקאי: אם אתם זוכרים, אחרי המלחמה נעשתה תוכנית על ידי הממשלה לחזק את הצפון.
יעקב ברקאי: אלה ההשלכות המימוניות.
משה גפני: יש לי הרבה שאלות לגבי הפנייה הזאת, אבל אם אתה תגיד שאין לך זמן, אני אצביע.
אורי אריאל: אני לחוץ בזמן אבל אתה יכול לשאול את כל השאלות כי זה חשוב כדי לגייס את חברי הקואליציה.
משה גפני: אם אתה אומר שאין לך זמן ואתה רוצה להתפלל מנחה, אני יכול להצביע עכשיו.
אורי אריאל: מבחינתי, תצביע.
משה גפני: פניות מספר 514 עד 516 – לא אושרו
אורי אריאל: זה לא עבר.
ציון פיניאן: אם זה משחק, התוצאה ידועה מראש.
משה גפני: פנייה מספר 519 –
דב בארי: הפנייה נועדה לביצוע שינויים פנימיים בתקציב הרשות לזכויות ניצולי שואה במטרה לבצע שני שינויים עיקריים: האחד, לתקצב תקבולים לניצולי שואה בעקבות פסקי דין.
רונית תירוש: אנחנו בעד.
דב בארי: והשני, תמיכה בארגונים הפועלים לרווחת ניצולי שואה.
משה גפני: פנייה מספר 519 – אושרה פה אחד
יעקב ברקאי: כחלק מההתחייבויות של הממשלה למשרד הביטחון, אנחנו מעבירים כ-168 מיליוני שקלים עודף מימוני בהוצאות הריבית למשרד הביטחון.
יעקב ברקאי: דברי ההסבר על השימושים של הכסף יינתנו בוועדה המשותפת.
משה גפני: הממשלה משלמת?
יעקב ברקאי: לא, הממשלה התחייבה למשרד הביטחון לסכומים יותר גדולים מההעברה הזאת.
יעקב ברקאי: זה חלק מהסכומים שהממשלה מחויבת להעביר למשרד הביטחון עד לסוף השנה.
יעקב ברקאי: המקור לכסף מגיע מהוצאות הריבית, מעודף מימוני בהוצאות הריבית, והמטרה לשמה הכסף עובר למשרד הביטחון תוסבר בוועדה המשותפת.
אורי אריאל: הייתי בסיור בוועדת החוץ והביטחון והוועדה לתקציב הביטחון אישרה 50 מיליון שקלים למרות שלא נחה דעתנו.
אורי אריאל: היושב ראש ביקש איזה סכום והם הסבירו שהם יצאו במכרזים של 450 מיליון.
אורי אריאל: מאיפה יש עוד 400?
יעקב ברקאי: משרד הביטחון מוציא הרשאה להתחייב בסכום של 450 מיליון.
יעקב ברקאי: המימון השנה לא יעבור את ה-50.
יעקב ברקאי: זה החלק של ה-50.
יעקב ברקאי: הוועדה המשותפת אישרה את ה-50 במזומן.
אורי אריאל: על ההרשאה הם לא צריכים אישור?
יעקב ברקאי: בהרשאה היה להם תקציב שלהם.
אורי אריאל: לסעיף הזה?
אורי אריאל: טוב.
אורי אריאל: אני מקווה שזה מדויק.
משה גפני: אני צריך לשקול את זה.
אורי אריאל: תשקלו.
משה גפני: נשקול.
משה גפני: נראה בהמשך הישיבה מה קורה עם זה.
דב בארי: הפנייה נועדה להעברת 10 מיליון שקלים לרשות השידור לצורך הצטיידות בטכנולוגיות מתקדמות.
אמנון כהן: אחרי הרפורמה או לפני הרפורמה?
דב בארי: זה כחלק מתהליך הרפורמה, על חשבון הרפורמה.
משה גפני: זה נושא שראוי לשיקול דעת.
אורי אריאל: נשקול את זה תוך שבוע-שבועיים.
אורי אריאל: אולי מחר תתכנס ועדת הכספים בנושא ההעברות?
משה גפני: לא, אלא אם יהיה משהו דחוף.
אורי אריאל: יש משהו דחוף, כל מה שלא עבר היום.
משה גפני: כל מה שלא עבר היום, יעבור בהמשך הישיבה, ואם לא יעבור בהמשך הישיבה, יעבור בישיבה הבאה.
ציון פיניאן: הכל יעבור.
משה גפני: אני אמרתי שאו שזה יעבור בהמשך הישיבה, ואם לא, זה יעבור בשבוע הבא.
אורי אריאל: על זה אמר קהלת אל יתהלל חוגר כמפתח.
משה גפני: פניות מספר 539 עד 541 –
דב בארי: הפניות האלה נועדו לבצע חיזוק מבנים כחלק מהחלטת הממשלה בנושא חיזוק מבנים כהיערכות לרעידות אדמה.
אורי אריאל: איזה משרד זה?
דב בארי: החיזוק מבנים, בחירת המבנים נעשית בהתאם לסדרי עדיפויות שקבעו המשרדים והתקצוב לנושא נעשה מחצית ממשרד השיכון ומחצית מהמשרדים הרלוונטיים.
דב בארי: הפנייה כאן נועדה לחזק מבני חינוך ומבני ציבור במשרד הפנים.
אורי אריאל: אני אצביע הפעם בעד.
אורי אריאל: היושב ראש, אני חושב שאתה יכול להעביר את זה כי אימת רעידת האדמה עלינו.
משה גפני: פניות מספר 539 עד 541 – אושרו
נתי סולימני: הפנייה נועדה להשלים תקצוב תמיכות בקופת החולים.
נתי סולימני: תקנות של תמיכות בקופות, לפי בקשת החשבים.
מגלי והבה: אנחנו מתנגדים.
משה גפני: ישבה הוועדה לגבי חלוקת התשלומים וההעברות לקופות החולים.
נתי סולימני: אתה מדבר על הקפיטציה.
משה גפני: על הקפיטציה.
נתי סולימני: אני לא מטפל בזה אישית.
נתי סולימני: זה אמור להיות מאושר בוועדת העבודה והרווחה.
משה גפני: הוועדה סיימה את עבודתה?
נתי סולימני: הוועדה סיימה את עבודתה.
נתי סולימני: שוב, אני מדבר בזהירות.
מגלי והבה: הנה, הביאו לך תגבור מהמחנה שלך.
נתי סולימני: הכסף הזה, סכומים של מבחני תמיכה של השנים 2008, 2009 ו-2010 שכבר אושרו על ידי ועדת התמיכות.
משה גפני: בעד – 4
משה גפני: פנייה מספר 552 - אושרה
משה גפני: יש מי שמסביר את הפנייה?
משה גפני: מה זה מלגות לסטודנטים באמצעות האפוטרופוס לנכסי נפקדים?
אורי אריאל: זה הולך ל-וואקף.
אורי אריאל: יש כאן איזו שערורייה קטנה.
משה גפני: אתה מכיר את העניין הזה?
אורי אריאל: אני מכיר.
אורי אריאל: אתה רוצה פרטים?
אורי אריאל: הפרטים הם שההעברה למיטב ידיעתי היא עבור מלגות שמפריש ברוורמן וזה עובר ל-וואקף -  זה למיטב ידיעתי – שהוא אחראי לחלק את זה.
אורי אריאל: צריך שמישהו יתייחס כי אני אומר דברים שביררתי.
אורי אריאל: הרפרנט לא כאן.
אורי אריאל: הכותרת באוצר נקראת תקציב קרן המלגות של ה-וואקף האיסלאמי.
אורי אריאל: אני מקריא בזהירות הנדרשת, אבל בטח האוצר יתייחס לזה.
אורי אריאל: זה יעבור לקרן המלגות של ה-וואקף.
משה גפני: מאיפה אתה מקריא?
אורי אריאל: מניירות שקיבלתי מפה ומשם.
משה גפני: הבנתי, אבל זה לא על סדר היום.
משה גפני: כשיבוא מישהו להסביר, אני מבקש ממך שתהיה נוכח.
משה גפני: אין מי שיסביר.
משה גפני: פנייה מספר 445.
מגלי והבה: כי היה רוב לאופוזיציה.
אמנון כהן: מה פתאום?
אמנון כהן: זאת לא הייתה הסיבה.
אמנון כהן: אדוני היושב ראש, מילר הוא מי שביקש את הרביזיה והוא היה צריך להיות נוכח בהצבעה.
משה גפני: הסיבה האמיתית היא כי קיבלתי הרבה כסף.
אורי אריאל: מה זאת הכתבה הזאת שכולם עוסקים בה?
משה גפני: זה פשוט לא יאומן ולא יסופר.
משה גפני: זה כתוב באותיות עבריות.
משה גפני: כתוב שהמפלגות החרדיות יקבלו 4 מיליארד ו-270 מיליון שקלים.
אורי אריאל: זה מ"יתד נאמן"?
משה גפני: לא, מעיתון "הארץ".
משה גפני: "יתד נאמן" כותב דברים אמיתיים.
משה גפני: סיוע לזוגות צעירים ברכישת דירה, 2 מיליארד שקלים.
משה גפני: אמרתי שלאחרונה לא הסתובבתי במדינה, אבל אני עכשיו מנסה לברר האם יש גם זוגות צעירים חילוניים ולא רק חרדים.
אמנון כהן: או חיילים משוחררים.
אורי אריאל: הפעולה שלך בהחלט סייעה ויש מגמה לסיים את זה בשבועות הקרובים.
משה גפני: אני מדבר אתך על דבר רציני ואתה מדבר אתי עכשיו על דברים אחרים.
משה גפני: תשמע, זה פשוט לא יאומן.
משה גפני: זה עיתון עברי שכתוב באותיות עבריות.
משה גפני: תוספת של 2 מיליארד שקלים לישיבות.
משה גפני: ועוד רוצים שאני אצהיר נאמנות למדינה.
אמנון כהן: ועוד רוצים שהוא ילמד ליבה.
משה גפני: תאמין לי, אני יודע יותר מהם ליבה.
משה גפני: הם לא יודעים אפילו לכתוב.
משה גפני: קיבלנו את בקשתו של אלכס מילר לרביזיה ואנחנו מצביעים עכשיו על הפנייה.
משה גפני: פנייה מספר 445 – אושרה
משה גפני: אני ביקשתי רביזיה.
משה גפני: חיזוק הצפון.
יעקב ברקאי: זה כסף מתוכנית הצפון למשרד התעשייה והמסחר.
יעקב ברקאי: זה החלק המימוני של 2010.
רונית תירוש: זה החלשת הצפון.
רונית תירוש: לוקחים מהצפון ומעבירים.
יעקב ברקאי: אני אסביר שוב.
יעקב ברקאי: בשנת 2006 אישרה הממשלה תוכנית לחיזוק הצפון בעקבות מלחמת לבנון השנייה.
יעקב ברקאי: התוכנית הייתה בסך של 3 מיליארד שקלים.
יעקב ברקאי: כל ההתקשרויות בגין התוכנית הזאת כבר בוצעו בשנים 2007, 2008 ואילך.
יעקב ברקאי: הכסף מרוכז במשרד ראש הממשלה.
יעקב ברקאי: הפנייה הזאת נועדה להעביר את הכסף המימוני של השנה הזאת למשרד התעשייה.
אלכס מילר: ומה יעשו עם הכסף הזה?
יעקב ברקאי: אני אפרט.
יעקב ברקאי: בסעיף 76 שאתם רואים, היה שם שדרוג של אזורי התעשייה והמסחר במפרץ חיפה.
יעקב ברקאי: בסעיף 38 הייתה תמיכה במפעלים באזור הצפון דרך מרכז ההשקעות.
משה גפני: הרביזיה התקבלה
משה גפני: הגיע מישהו ממשרד ראש הממשלה?
אמנון כהן: יש עוד פנייה עליה לא הצבענו.
טמיר כהן: פנייה מספר 521 ו-522.
משה גפני: פניות מספר 521 ו-522 –
אורי אריאל: איך אפשר להעביר את זה בלי שנותנים כסף למיגון?
אורי אריאל: איך אפשר להעביר את זה עם הפקחים?
משה גפני: נתנו כסף למיגון.
אורי אריאל: לא, לא נתנו.
יעקב ברקאי: למיגון נתנו.
אורי אריאל: הביטחון לא נתן כסף.
אורי אריאל: זאת עובדה.
יעקב ברקאי: לא, זה לא מדויק.
יעקב ברקאי: אתה מדבר על ההנחיה של ראש הממשלה להעביר כסף למיגון מוסדות חינוך?
משה גפני: לא. מיגון הניוד.
אורי אריאל: אתם נתתם, אבל הוא לא נתן את חלקו.
משה גפני: פניות מספר 521 ו-522 – אושרו
ציון פיניאן: חמישה נגד ארבעה.
אורי אריאל: איך אתם חמישה?
אורי אריאל: אמנון לא הצביע.
משה גפני: אנחנו מצביעים שוב.
משה גפני: בעד – 5
משה גפני: פניות מספר 521 ו-522 – אושרו     הפניות אושרו.
אמנון כהן: שרותם פלג ידבר אתי.
משה גפני: לא, יש גם את הנושא של מיגון הניוד.
משה גפני: חבר הכנסת אמנון כהן ואני מגישים רביזיה.
אורי אריאל: גם אני.
אמנון כהן: לא, אתה הצבעת נגד.
אמנון כהן: אתה לא מגיש.
אורי אריאל: אני מגיש רביזיה.
משה גפני: גם אורי אריאל מגיש רביזיה.
משה גפני: אני מבקש תשובה לגבי השתתפות משרד הביטחון במיגון הניוד.
משה גפני: משרד האוצר נעתר לבקשתה של ועדת הכספים והעביר את הכסף של מיגון הניוד ל-2009, העביר ל-2010 וב-2010 משרד הביטחון לא העביר את חלקו.
משה גפני: אני מבקש תשובה האם משרד הביטחון יעביר את חלקו, ואם אני מקבל תשובה חיובית ממשרד הביטחון, אורי, אתה גם מסיר את הרביזיה.
משה גפני: אם לא, אני אצטרך להצביע.
משה גפני: פניות מספר 526 ו-527 –
משה גפני: לפני שאנחנו עוברים לדיון על יום העוני, אנחנו נקיים דיון קצר על אגודת הסופרים העבריים.
משה מיטלמן: תודה.
משה מיטלמן: בוקר טוב.
משה מיטלמן: בשתי דקות לתמצת סאגה שעוברת עלינו במשך שנה וחצי, זה קצת קשה, אבל אני אשתדל.
משה מיטלמן: הטענה המרכזית של משרדי הממשלה – אני קורא לזה משרדי הממשלה כי מדובר בתרבות/אוצר – שההנחיות שקיבלה אגודת הסופרים בזמנו ממינהל התרבות – בזמנו בתפקיד היה מר מיכה ינון – לא היו בסמכותו.
משה מיטלמן: ההנחיות שקיבלנו בזמנו היו לקדם את פרוייקט העברת ארכיון גנזים לבית אריאלה.
משה מיטלמן: אנחנו השלמנו שם את הבינוי תוך חצי שנה, לאחר שהפרוייקט הזה במשך ארבע שנים היה תקוע.
משה מיטלמן: כמו כן התבקשנו להחזיר את חובותיה של עמותה לניהול גנזים לכל הנושים והחייבים להם היא נשארה חייבת אחרי שהיא קרסה.
משה מיטלמן: הסכומים שהוקפאו לנו בשנת 2009 – מיליון ו-300 אלף שקלים שמהם 425 אלף שקלים נועדו לפרוייקט הבנייה בבית אריאלה.
משה מיטלמן: ההקפאה כללה גם את הפרוייקט, עובדה שהביאה את הקבלנים ואת החברות לתבוע לדין את אגודת הסופרים כי את העבודה הם סיימו ואת החומרים הם סיפקו.
משה מיטלמן: אגב, אפילו לא היה לנו כסף להעביר את הארכיון למשכנו החדש בבית אריאלה ורק בזכות היחלצותו לאחרונה של ראש עיריית תל אביב שהנחה להפסיק את הסחבת הבלתי נסבלת הזאת, הארכיון הועבר למקומו החדש והמודרני כפי שראוי לספרות העברית ולכתבי היד הנדירים של הסופרים מתקופת ההשכלה ועד הארכיון האחרון שהתקבל אצלנו לפני כחודשיים, אם קראתם, של עמוס קינן.
משה מיטלמן: לכן אנחנו נמצאים במצב בו חייבת להיות התערבות.
משה גפני: מנכ"לית משרד התרבות, מה את אומרת?
אורלי פרומן: בוקר טוב.
אורלי פרומן: קודם כל, אני רוצה לומר איזושהי אמירה כללית לפני שאני אכנס לפרטים של האירוע.
משה גפני: הדיון הוא דיון קצר ואנחנו רוצים לפתור את הבעיה.
אורלי פרומן: בסדר.
אורלי פרומן: מצד אחד אין ספק שהנושא של אגודת הסופרים וארכיון גנזים, שהוא הארכיון החשוב בתחום השירה והספרות העברית כנכס לאומי של מדינת ישראל, חשוב לכולנו, חשוב למשרד, חשוב למדינה.
אורלי פרומן: מצד שני, אנחנו אמורים גם לשמור על כך שהגוף הזה יתנהל על פי אותן אמות מידה של ניהול תקין שמחייבים כל גוף ציבורי.
אורלי פרומן: אז התחיל שיח שלנו מול החשב הכללי ומול אגודת הסופרים.
אורלי פרומן: הנושא עלה לדיון בכנסת על ידי שני חברי כנסת וגם אנחנו וגם אגודת הסופרים יכולנו לחיות עם אחד הפתרונות.
אורלי פרומן: הוצעו שם שלושה פתרונות אפשריים: שנקזז 600 אלף שקלים מתוך המיליון ו-300 אלף שקלים שהזכיר מר מיטלמן בגין תמיכת יתר וכל מה שמצא רואה החשבון.
אורלי פרומן: בנוסף לזה כמובן הצבת יעדים ברורים לתיקון התנהלות הגוף.
אורלי פרומן: הדבר השלישי, שהוא חלק בלתי נפרד מהעניין, שעמותת גנזים בעצם צריכה להתפרק כי אגודת הסופרים לקחה לידיה את הניהול של הארכיון, למרות שתמיד הקניין הרוחני היה בעצם בידיה אבל עמותת גנזים ניהלה בפועל את הנושא.
משה גפני: למה זה לא מתבצע?
אורלי פרומן: גם נציג החשב הכללי ידבר כאן ויסביר את התהליכים שהיו לו.
אורלי פרומן: כרגע יש הצעת טיוטה לאותה תוכנית שצריכה מבחינתנו לסיים כמה שיותר מהר את הנושא.
אורלי פרומן: צר לי שנאלצנו להגיע לדיון הזה, אבל אלו היו המהלכים שאנחנו עשינו.
חיים אורון: איזו טיוטה?
אורלי פרומן: טיוטת הסכם של החשב הכללי, שלנו ושל אגודת הסופרים לגבי שלושת העקרונות שציינתי: קיזוז של 600 אלף שקלים בתשלומים ולא בבת אחת, וזה משהו שכבר הוסכם על ידי האגודה, הצבת יעדים להתנהלות ארגונית, תקציבית, מעין תוכנית הבראה אבל אני לא קוראת לזה תוכנית הבראה אלא פשוט הצבת יעדים ניהוליים תקציבים, והדבר השלישי, פירוק עמותת גנזים.
חיים אורון: יש משהו במחלוקת?
אורלי פרומן: הייתה מחלוקת בינינו לבין החשב הכללי שחשב שצריך להחזיר את כל המיליון ו-300 אלף שקלים אבל הצלחנו להגיע להבנה.
חיים אורון: מאז מרץ אני שומע שהייתה מחלוקת.
אורלי פרומן: לא. במרץ דנה ועדת החינוך.
אורלי פרומן: רק אנחנו ואגודת הסופרים הסכמנו על ה-600 אלף שקלים.
משה מיטלמן: בתחילת ספטמבר זה סוכם בינינו.
אורלי פרומן: אני חושבת שבמהלך אוגוסט החשב הכללי השתכנע שזו אכן הדרך הנכונה וכך צריך לסגור.
משה גפני: חבר הכנסת אורון, אתה רוצה לומר משהו?
חיים אורון: לא, אין לי מה לומר.
חיים אורון: אגב, יש סיפור דומה עם גנזך המדינה.
חיים אורון: כל הדברים האלה במדינה שלנו, נואמים על המורשת וכל הדברים שהם הכי מורשת, יש מפעל, אבל אני לא רוצה לחזור להיסטוריה.
חיים אורון: לכאורה מוסכם על אגודת הסופרים ועל כולם שנמצא מקום ראוי, נמצא מבנה ארגוני ראוי וזה אפילו דומה קצת לערבות של תע"ש מאתמול.
חיים אורון: משתמשים בוויכוח הזה בשביל לכופף.
חיים אורון: כבר כופפו את הכל והכל מכופף.
חיים אורון: שיעבירו את הכסף.
חיים אורון: גפני, אין מה לחזור אחורנית כי כשהתחלנו לטפל בזה היה ויכוח אם כן יפרקו או לא יפרקו, אם כן יעבירו או לא יעבירו, היה ויכוח אם זה מיליון ו-300 אלף שקלים או 700 אלף או 600 אלף או 900 אלף שקלים.
חיים אורון: אני מבין שהגיעו כבר להבנות בכל הדברים הללו, אז שיעבירו את הכסף.
חיים אורון: אם יש משמעות למושג ציפור הנפש, זה ציפור הנפש.
חיים אורון: כתבי היד של סופרים.
משה גפני: יאיר טל, סגן החשב הכללי.
יאיר טל: אני אומר כמה מלים.
יאיר טל: קודם כל, אין ויכוח על החשיבות.
משה גפני: הדיון הזה הוא כדי לסיים את הבעיה.
יאיר טל: ברור.
יאיר טל: אני אשתדל להיות ענייני.
יאיר טל: קודם כל, אין ויכוח על החשיבות של הנכסים שמוחזקים בידי העמותה.
יאיר טל: אני מסכים עם כל מה שאמר חבר הכנסת אורון.
יאיר טל: כדי לסבר את האוזן, במה אנחנו מתעסקים.
יאיר טל: מדובר כאן בגוף נתמך שקיבל במשך כמה שנים תמיכות עודפות ולא משנה למה הן שימשו.
יאיר טל: גם ביחס למה שבפועל יצא, וזה רואה החשבון קובע את זה חד משמעית, קיבלו כספים עודפים.
יאיר טל: כל גוף נתמך שמקבל כספי מדינה בעודף ביחס למה שהוא ביצע, מחובתנו לקבל את העודף.
יאיר טל: יש הרבה שאלות לגבי התנהלות העמותה ובכלל זה מחיקת חובות בין העמותה לאותה עמותת גנזים וכדומה, וכל מיני התנהלויות כספיות שם, שאלות שלא רק רואה החשבון מטעמנו מעלה אלא גם רשם העמותות מעלה אותן.
יאיר טל: אני אציין בהערת אגב שהשבוע לרשם העמותות נודע שאנחנו קרובים להעביר לאגודת הסופרים הסכם כדי לסיים את העניין הזה, והוא בכלל העלה תמיהה איך אני מסכים לחתום על הסכם כזה בזמן שהם עדיין לא ביצעו את הנדרש מהם למשל בכל הקשור לפירוק העמותה, אותה עמותת גנזים שעד היום לא פורקה ועד היום לא הוסדרו החובות שלה.
יאיר טל: הם מצפים שאנחנו נמחל על כל הדברים האלה ונעביר כספים ללא שהדברים האלה מבוצעים.
יאיר טל: אני חייב לציין שלא מדובר כאן בריב סמכויות.
יאיר טל: תמיד נוח להציג כך את הדברים, כריבים פנים ממשלתיים כי זה אולי נשמע טוב אבל גם אנחנו וגם משרד התרבות, כפי שאורלי ציינה, ענייניים לחלוטים, מכירים בחשיבות של הגוף הזה כי זה לא הגוף הראשון שמקבל כספים עודפים מהמדינה וזה לא הגוף הראשון שנדרש להשיב כספים למדינה.
יאיר טל: בדרך כלל – והרב גפני מכיר את זה – אנחנו דורשים השבה של כספים עד השקל האחרון ובמקרים חריגים וקיצוניים כמו במקרה הזה שהוא באמת מקרה קשה, אנחנו גם משיתים קנסות על הגופים האלה כדי ליצור הרתעה.
יאיר טל: כאן לא רק שאנחנו לא מדברים על קנסות על הגופים האלה אלא אנחנו גם מוכנים למחול על חלק מהחוב, מתוך הכרה בחשיבות של העניין הזה, אבל אנחנו לא יכולים לסגת מדרישות שאנחנו עומדים עליהן וזה א'-ב' בהתנהלות של גוף, על אחת כמה וכמה גוף שכנראה מנהל נכסים של המדינה.
רונית תירוש: אפשר לדעת איזה הסדר אתם רוצים לעשות אתם?
משה גפני: המנכ"לית הציגה את זה.
יאיר טל: אני יכול לומר כמה מלים.
משה גפני: תענה לחברת הכנסת תירוש אבל אני לא רוצה שהוועדה תהיה גוף מתווך.
משה גפני: אני רוצה לדעת מה הפתרון ומה הולך לקרות בסיום הישיבה.
רונית תירוש: הוא אומר לך שהם צריכים להחזיר את השקל האחרון.
יאיר טל: לא.
משה גפני: לא. הוא לא אמר את זה.
משה גפני: היה לו נאום ציוני.
משה גפני: עם מה אנחנו יוצאים?
יאיר טל: אנחנו גיבשנו טיוטת הסכם שכבר מוסכמת על משרד התרבות.
משה גפני: אתה לא מחכה לרשם העמותות.
יאיר טל: לא. את זה ציינתי כהערת אגב.
יאיר טל: הגורם היחיד שצריך להעביר את הערותיו – והוא ביקש ממני עוד יומיים-שלושה – זה גנזך המדינה.
יאיר טל: ההסכם הזה יועבר לאגודת הסופרים.
יאיר טל: הוא קובע בדיוק מה אנחנו רוצים מהם, החל מקיזוז החובות אלינו, דרך ההתנהלות הכספית, הבטחת הדיווחים התקינים, דרישות מקצועיות של משרד התרבות בנוגע לקטלוג הארכיונים והצגתם וכדומה.
יאיר טל: ברגע שהאגודה תקבל את כל מה שנדרש ממנה במסגרת ההסכם, אנחנו נצא לדרך, גם בהקשר של התמיכה השנה.
יאיר טל: אפילו כדי ללכת לקראתם, הסכמנו שהקיזוז של הכספים לא יהיה מכספי תמיכה ב-2010 אלא רק משנת 2011 ומסכימים לפרוס את זה.
רונית תירוש: אתה בעצם טוען שאין הסכמה מצדם.
יאיר טל: לא. לא אמרתי.
משה גפני: למי אין הסכמה?
רונית תירוש: לאגודת הסופרים.
יאיר טל: לא. אני לא אמרתי את זה.
משה גפני: יאיר, הבנתי.
משה גפני: מה שעומד מבחינת משרדי הממשלה, מה שהוצג על ידי מנכ"לית משרד התרבות ומה שהצגת אתה מבחינת החשב הכללי, אם הטיוטה הזאת כפי שהיא הוצגה כאן מוסכמת על אגודת הסופרים, גם אם אני רואה שמר מיטלמן זע באי נוחות על הכיסא, אם גומרים את זה, אפשר לגמור את זה היום אחר הצהרים.
יאיר טל: כן.
משה גפני: מה אתה אומר מר מיטלמן?
משה גפני: אל תתעצבן, רק תגיד אם אתה מסכים או לא מסכים.
משה מיטלמן: תאמין לי שבשנה וחצי אני לא בן אדם עצבני אלא אני בעיקר בן אדם עצוב.
משה מיטלמן: אני מדבר ישר ללב ולראש של האנשים שיושבים כאן.
משה מיטלמן: לא כל יום אנחנו מגיעים לוועדת הכספים הנכבדה, ותודה על שהכנסתם אותנו לדיונים החשובים שאתם מקיימים.
משה מיטלמן: אני אציין כמה עובדות שיאירו את העיניים.
משה מיטלמן: אגודת הסופרים, יש לה ניהול תקין משנת 2005, מרגע שעבדכם לקח את האגודה הזאת תחת ניהולי, ומי מחברי הכנסת שקיבל גם את הגרפים ומוכן להציץ בהם, יוכל לראות את העלייה הדרמטית בהכנסות העצמיות שלנו לעומת ההקטנה הדרמטית של התמיכה של משרד התרבות.
משה מיטלמן: להיות מנהל גוף תרבותי בישראל בשנת 2010 זה הדבר הכי עצוב, הכי מביש, הכי קשה ולכן כשאני שומע את הדברים שנאמרים כאן ואת המונחים כמו תמיכת יתר, לקח לי חצי שנה להבין, אבל אתם בוועדת הכספים בטח יודעים שתמיכת יתר במכבסה הלשונית זה אומר שקיבלנו הנחיות להוציא כסף למה שהחשב הכללי לא אישר.
משה מיטלמן: לא שקיבלנו יותר מדיי כסף אלא שהכספים שקיבלנו, וקיבלנו הנחיות להוציא אותם להחזר חובות למשל לעמותת גנזים שהתפרקה, נעשתה ללא אישור החשב הכללי.
משה מיטלמן: לכן המכבסה הלשונית כאן היא פשוט ציניות בהתגלמותה.
משה מיטלמן: אני רוצה להזכיר עוד עובדה קטנה ובזה לסיים.
משה גפני: ועדת הכספים היא ועדה תכליתית.
משה גפני: יכול להיות שבוועדת החינוך נתחיל לדון על הנושא של הסופרים העבריים, על איך מתנהלת המדינה ומשרד התרבות נותן אישור והחשב הכללי לא מאשר.
משה גפני: זה דיון במקומות אחרים.
משה גפני: כאן זאת ישיבה תכליתית.
משה גפני: אנחנו רוצים שהכסף שאתה רשאי לקבל וחייב לקבל, שזה יקרה היום.
משה גפני: אני שואל אותך האם אתה מסכים למה שעלה כאן על ידי מנכ"לית משרד התרבות ועל ידי יאיר טל סגן החשב הכללי.
משה גפני: אם אתה מסכים לזה, אני אבקש מהם לחתום אחר הצהרים.
משה מיטלמן: אני אומר שלגבי ההוראה הלא מוצדקת להוריד 600 אלף שקלים, כבר הסכמתי במרץ, כדי שהגוף לא יקרוס.
משה גפני: מר מיטלמן, אני מודה לך.
חיים אורון: משה, אני חושב שאתה צריך להגיד – זה מה שאני יודע – שבעצם הטיוטה מקובלת.
משה מיטלמן: לא ראיתי אותה.
משה מיטלמן: אני לא יודע איזה הפתעות מכינים לי שם.
משה מיטלמן: אני רוצה להזכיר לוועדה למה אני מודאג.
משה מיטלמן: מי שהקים את העמותה לניהול כספים בשנת 2003 היה משרד התרבות.
משה מיטלמן: מי שהפסיק לתקצב אותה בשנת 2007-2008 היה מינהל התרבות.
משה מיטלמן: מי שהוציא את הערמונים הלוהטים מהאש והתחיל להפעיל עוד פעם את הארכיון ולקח את העובדים תחת חסותו והתחיל לשלם להם משכורת, זאת אגודת הסופרים.
משה מיטלמן: היום אנחנו שומעים כאן טענה שאנחנו לא מפרקים את העמותה.
משה מיטלמן: העמותה הוקמה על ידי מינהל התרבות וראש המינהל הקודם קיבל את אחריותו ולכן רצה להחזיר את חובותיה ולפרק אותה אבל המהלך הזה נעצר.
אורלי פרומן: אני חייבת לדייק.
אורלי פרומן: אני מוחה על המילה מכבסת מלים שהיא לא במקום ולא לעניין.
אורלי פרומן: שנית, המספרים של התמיכה לפניי ויעידו כולם שאם 524 אלף עד 501 בין 2005 ל-2009 ולעמותת גנזים בין 900 אלף דרך 2,7 למיליון וחצי, אם זאת ירידה, אני לא יודעת לקרוא מספרים.
אורלי פרומן: דבר שלישי, העמותה קיבלה לאורך השנים באופן חריג 90 אחוזים תמיכה ולא 75 אחוזים כמקובל.
אורלי פרומן: מר מיטלמן, אני אתך, אבל יש דברים שצריך לדייק ולא להטעות את השומעים.
אורלי פרומן: לכן אני מציעה שעל אותה טיוטת הסכם שהועברה אלינו אתמול, אנחנו נגיע היום אל החשב הכללי עם ההערות שלנו, נעביר את זה  לאגודת הסופרים ובימים הקרובים נסיים את הפרשה.
קריאה: החשב הכללי לא מאשר לשלם את החובות.
משה גפני: אני מבקש לא להתערב.
משה גפני: אני קיימתי את הדיון הזה באופן חריג.
משה גפני: אין דיון כזה בוועדה.
משה גפני: קיימתי את הדיון מכיוון שנמאס לי לקבל את הפניות במשך תקופה ארוכה, וכך גם לחבר הכנסת חיים אורון, ולכן אמרתי שנעלה את זה לדיון על השולחן, נסיים את זה ואני מקווה שאנחנו מסיימים את זה.
משה גפני: את הוויכוח הזה אתם תמשיכו לנהל.
משה גפני: הוא ויכוח לגיטימי לחלוטין.
משה גפני: לא להשתמש במלים של מכבסת מלים?
משה גפני: אל תשתמש במלים האלה.
משה גפני: תגיד את הדברים כמות שהם באופן תרבותי.
משה גפני: אפשר להעביר ביקורת גם על משרדי הממשלה וזה בסדר.
משה גפני: משרדי הממשלה יאמרו את הדברים שלהם.
משה גפני: את הסאגה הזאת אני רוצה לגמור.
משה גפני: אומר יאיר טל שבתוך שבוע העניין הזה מסתיים.
משה גפני: שלושה-ארבעה ימים אתה צריך כדי לקבל את ההערות מגנזך המדינה, אתם מעבירים לו את הטיוטה, הוא צריך לעיין בה, אם אין בה חריגה מהעקרונות עליהם דובר כאן.
משה גפני: אומר מר מיטלמן שכבר במרץ הוא הסכים לקיזוז הזה.
משה מיטלמן: כן.
משה מיטלמן: במרץ.
משה גפני: הוא הסכים לקיזוז הזה ולכן אין שום סיבה שזה יתעכב יותר.
משה גפני: יש לנו המון בעיות.
משה גפני: היום מניחים את תקציב המדינה, את התקציב הדו שנתי, ולא יהיה לנו זמן לעסוק בנושא הזה.
משה גפני: אל תגרמו לנו פתאום לעצור את תקציב המדינה בגלל שלא נגמרה הבעיה עם אגודת הסופרים.
יאיר טל: בשבוע הבא נגמור את זה.
משה גפני: הכנסת מציינת היום את היום הבינלאומי למיגור העוני.
משה גפני: לפני שאנחנו פותחים את הדיון, אני מבקש לומר כמה מלים.
משה גפני: אנחנו עומדים לפני דיונים על תקציב 2011-2012 ונמצא בו הפחתה במס הכנסה, נמצא בו הפחתה במס חברות ונמצא שם הקפאה של הקצבאות כאשר הכוונה הקפאת הסיכום שבמשך כמה שנים יגדלו הקצבאות.
משה גפני: אנחנו נמצא שם יותר סיוע לעשירים ופחות סיוע לעניים.
משה גפני: אנחנו נצטרך גם במסגרת התקציב לדון בנושא הזה.
משה גפני: לפי דעתי הוויכוח הגדול של ועדת הכספים עם הממשלה יהיה סביב הנושאים האלה.
משה גפני: אלו יהיו הוויכוחים הקשים.
שלי יחימוביץ': תודה אדוני היושב ראש, אני מתנצלת על שאעזוב לפני תום הדיון כי אני מנהלת את ועדת האתיקה.
משה גפני: התייחסתי לקצבאות כי דיברו על זה ברדיו הבוקר.
שלי יחימוביץ': אגב, לא שלבי גס חס וחלילה במי שמקבל קצבאות.
משה גפני: נתתי דוגמאות.
שלי יחימוביץ': הטרגדיה שלנו והסכנה הגדולה של החברה הישראלית היא בגורלם של העובדים העניים.
שלי יחימוביץ': זה בניגוד למנטרות עליהן גידלו אותנו שעבודה מחלצת מעוני ושאם רק "הבטלנים האלה" ילכו לעבוד, אז הם יוכלו לפרנס את משפחותיהם בכבוד.
שלי יחימוביץ': מדובר בשטויות ובשקר כי היום עולם העבודה לא רק שאינו מחלץ מעוני אלא הוא מחולל העוני מספר אחד.
שלי יחימוביץ': הגענו למצב הפוך לחלוטין מכל האמונות עליהן גידלו אותנו.
שלי יחימוביץ': אנשים קמים לעמל יומם בבוקר והולכים לישון בערב ועובדים קשה מאוד מאוד וברגע שהם לא ישתכרו יותר מ-20.70 שקלים בשעה, שזה שכר המינימום לשעה, הם לעולם יישארו עניים.
שלי יחימוביץ': לעולם.
שלי יחימוביץ': היינו עדים לסיטואציה שאם היא לא הייתה כל כך נוראה, היא הייתה מצחיקה.
שלי יחימוביץ': הגיעה ההסתדרות להסכם עם חברות הניקיון על העלאה של שני שקלים לשעה בענף המזון ובענף הניקיון.
שלי יחימוביץ': העלאה מ-20.70 שקלים ל-23 שקלים לשעה אבל בא האוצר והטיל על זה וטו.
שלי יחימוביץ': אמר שזה יגרום כאן לדברים נוראים, המשק יתמוטט, כושר התחרות ייפגע, האיזון ייפגע.
שלי יחימוביץ': שני שקלים לשעה.